<classify> MWANDISHI wa Habari za Uchunguzi, Erick Kabendera 39 amefikishwa katika Mahakama ya Hakimu Mkazi Kisutu, Dar es Salaam akikabiliwa na mashitaka matatu likiwemo la kuongoza genge la uhalifu, kutolipa kodi na kutakatisha zaidi ya Sh milioni 173.24.Kabendera alifikishwa mahakamani hapo na kusomewa mashitaka na jopo la mawakili wa serikali, mbele ya Hakimu Mkazi Mwandamizi, Augustine Rwizile.Waliosoma mashitaka hayo ni mawakili wa serikali wakuu, Paul Kadushi na Faraja Nchimbi na Wakili wa Serikali Mwandamizi, Wankyo Simon. Kabendera anawakilishwa na mawakili Jebra Kambole, John Mallya na Benedict Ishabakaki.Akisoma mashitaka ya kwanza, Wakili Kadushi alidai katika siku tofauti, kati ya Januari 2015 na Julai 2019 katika maeneo tofauti jijini Dar es Salaam, mshitakiwa Kabendera alitoa msaada kwa genge la uhalifu kwa nia ya kujipatia faida.Katika mashitaka ya pili, ambayo yalisomwa na Wakili Nchimbi alidai siku na mahali hapo mshitakiwa bila kuwa na sababu za msingi kisheria, alishindwa kulipa kodi ya Sh 173, 247,047.02 ambayo ilitakiwa ilipwe kwa Mamlaka ya Mapato Tanzania TRA.Wakili Simon alidai kati ya Januari 2015 na Julai mwaka huu, ndani ya jiji na Mkoa wa Dar es Salaam, mshitakiwa alijipatia kiasi hicho cha Sh milioni 173.2 wakati akizipokea alijua kuwa fedha hizo ni mazao ya makosa tangulizi ya kukwepa kodi na kujihusisha na genge la uhalifu.Hata hivyo, Hakimu Rwizire alimtaka mshitakiwa Kabendera kutojibu kujibu kitu chochote mahakamani hapo, kwa kuwa Mahakama ya Hakimu Mkazi Kisutu haina mamlaka ya kusikiliza kesi za uhujumu uchumi, isipokuwa kwa kupata kibali kutoka kwa Mkurugenzi wa Mashitaka Nchini DPP.Mawakili wa utetezi wakiongozwa na wakili Kambole, waliuomba upande wa mashitaka, kukamilisha upelelezi haraka, kwani kesi dhidi ya mteja wao haina dhamana.Hivyo, aliomba katika terehe itakayokuja, wajue upelelezi umefikia wapi. Hakimu Rwizile aliahirisha kesi hiyo hadi Agosti 19, mwaka huu kwa ajili ya kutajwa. Mshitakiwa alirudishwa rumande kwa sababu mashitaka yanayomkabili, hayana dhamana kisheria.Katika hatua nyingine, Kambole aliiomba mahakama hiyo kuondoa maombi yao ya awali ya kutaka mshitakiwa afikishwe mahakamani na kupatiwa dhamana.Alidai sababu za kutaka maombi hayo yaondolewe ni kwa sababu mshitakiwa ameshafikishwa mahakamani na mashitaka yake hayana dhamana, hivyo wanaomba kuondoa maombi yao. Hakimu Rwizile aliyaondoa maombi hayo, kama walivyoomba upande wa utetezi.  <topic>: kitaifa 